  Наталья Тетерина 23-тӥ оштолэзе Ижкарысь Кузебай Герд нимо йӧскалык музейын «Дырвырӟон: удмурт егитъёслэн быдэ вуон йылолъёссы 1993/2017» адӟытон усьтӥськиз. Венгер, удмурт но эстон тодосчиосын лэсьтэм туспуктэмъёсын но видеосуредъёсын возьматэмын Бигерысь Огырчи ёросысь Варклед-Бӧдья гуртын улӥсь удмурт пиналъёслэн бадӟым улонэ выжон йылолъёссы. Кызьы шуиз адӟытонэз одӥгез кылдытӥсь, Эстон йӧскалык музейысь ӧнерчи Светлана Карм, «Дырвырӟонлэн» ужпумез — ӵошатыны, кызьы дыр ортчемен воштӥськизы быдэ вуон йылолъёс. Адӟытонэз радъяны малпан шуак кылдӥз, шуэ тодосчи. Кылем арын Николай Анисимов <…> вотэсын та вӧсяськонысь туспуктэмъёссэ поттӥз. Куке мон соосты адӟи, мон шӧдӥ, куке но ваньзэ сое адӟи ни вал шуыса — сыӵе ик дӥсьёс, сыӵе ик ведраос, сыӵе ик айшетъёссы пиналъёслэн. Потӥз ӵошатэм кык эскерись группаосты, кудъёсыз ог-огенызы герӟаськемын ӧвӧл, малы ке шуоно соос ӧз адӟе 1993-тӥ арысь туспуктэмъёсты Светлана Карм, Эстон йӧскалык музейысь ӧнерчиСо верамъя, та адӟытон йылолъёс сярысь гинэ ӧвӧл, со оглом удмурт лулчеберет сярысь, мылы ке шуоно туспуктэмъёсын ми адӟиськом юртъёсты, адямиосты, калык сиёнэз. «Дырвырӟон» адӟытон Ижкарын Фото: Наталья Еркешева © 25 ар ортчыса со ик интыез но сям-йылолъёсты быръемзэс Тарту университетысь тодосчи Ева Тулуз ивортодэтъя «Удмуртия» агентстволэн корреспондентэзлы валэктӥз Варклед-Боӧдьялэн ваньзылэсь висъяськеменыз но азьвыл тодонъёсты муромытыны луонлыкен. Варклед-Бӧдья — со аспӧртэм гурт, кытын удмуртъёс черке пыртытэк кылизы но кытын утизы туж узыр лулчеберетсэс, удмурт улонзэс. Тодосчиос шуо сое удмурт тодосчиослэн Мекказы. <…> Улон мынэмъя воштӥськонъёс вал, соосты пусйыны кулэ, соин ик одӥгзэ ялан снимать карон – со антропологилэн возетэз (принципез). Ева Тулуз, Тарту университетысь тодосчиЕва Тулуз пусйиз, пӧртэм аръёсы лэсьтэм туспуктэмъёсысь адӟыны луэ, кызьы дыр ортчемен тросэз валтӥсь йылолъёс утиськизы шуыса. Куд-огез пичи люкетъёсыз гинэ воштӥськемын. Кылсярысь, кураськись пиос азьвыл айшет кертто вылэм, нош али сое нылъёс гинэ нулло на. (Нылъёс но пиос вӧсяны ӝук пӧзьтон понна кеньыр бичаса ветлылӥзы — ред.) Тунсыко, 2017-тӥ арын быдэ вуонлы сӥзем ужрадэ 1993-тӥ арын лэсьтэм туспуктэмъёсы шедем егитъёслэн пиналъёссы пыриськизы ни. Сыӵе учыръёс ог 4-5 пусъемын. Россиысь Кун Думалэн депутатэз, истори тодосъя доктор Алексей Загребин верамъя, адӟытонлэн усьтӥськон нуналэз — со бадӟым нунал, мылы ке шуоно та уж Удмурт но Эстон йӧскалык музейёслэсь 30-лэсь трос аръёс ӵоже ӵошен ужамзэс азинтэ. Та адӟытонлэсь истори понна дунлыксэ профессор вылӥ дунъяз. Быдэ вуон йылолъёс — со куке егитъёс — нылъёс-а, пиос-а — шуо: «Мон табере бадӟым». Озьы ик лулчеберет но быгатэ шуыны: «Мон бадӟым». Туннэ ми адӟиськом быдэ вуэм лулчеберетэз но музейын ужасьёсмылэсь быдэ вуэм ужзэс Алексей Загребин, истори тодосъя доктор, Россиысь Кун Думалэн депутатэзУдмуртиысь лулчеберетъя но туризмъя министр Владимир Соловьёв малпамъя, та выллем адӟытонъёс тужгес но кулэ асьме егитъёслы, малы ке шуоно арлыдоос удмурт йылолъёсты адӟыса вуттӥзы на, нош али будӥсьёс понна со кыдёкынгес ни. Та тема, кудзэ туннэ учкыны асьмелы шуд усиз, мыным йӧтэ, не только татчы лыктэмъёслы — песянайёслы, анай-атайёслы, но асьмелэн будӥсь нылпиосмылы но туж кулэ. Улонлэсь та люкетсэ — вӧсяськонэз — ас пушкытӥмы ортчытыны шуд усиз асьмелы. Но тросэз тани али будӥсь нылъёс но пиос та ужрадъёс шоры мукет сямен учко ни. Соин туж кулэ та выллем адӟытонъёс асьме Удмурт Элькунын Владимир Соловьёв, Удмуртиысь лулчеберетъя но туризмъя министрВатсалом, интыысь интые ветлӥсь «Дырвырӟон: удмурт егитъёслэн быдэ вуон йылолъёссы 1993/2017» адӟытон нырысь ик Тартуын усьтӥськиз, собере Варклед-Бӧдъяе вуылӥз. Ижкарын со куартолэзь пумозь ужалоз. Собере адӟытонэз Будапештын но Парижын возьматозы. Тегъёс: Лулчеберет Ижкар егитъёс Удмуртия удмуртъёс Йӧскалыкмузей йылолъёс  